ธปท.หนุนรัฐจัดงบขาดดุล3.5แสนล้าน
ธปท.หนุนรัฐบาลจัดงบขาดดุล 3.5 แสนล้านบาท ชี้เหมาะสมกับสภาพเศรษฐกิจในปัจจุบัน
13 ก.ย. 2554

ธปท.หนุนรัฐบาลจัดงบขาดดุล 3.5 แสนล้านบาท ชี้เหมาะสมกับสภาพเศรษฐกิจในปัจจุบัน 



ประสาร
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวถึงมติคณะรัฐมนตรีที่มีการอนุมัติกรอบงบประมาณรายจายปี 2555 โดยจัดงบขาดดุล 3.5 แสนล้านบาท เป็นเรื่องที่เหมาะสมกับแรงกระตุ้นเศรษฐกิจของงบการคลัง ถือเป็นการพยามรักษาวินัยการคลังเอาไว้ได้ เพราะภาวะเศรษฐกิจขณะนี้ถึงจะมีเสถียรภาพในระดับที่ดี แต่ก็มีปัจจัยความไม่แน่นอน จากเศรษฐกิจโลกที่ยังมีปัญหาที่ยังหาทางแก้ไขไม่ได้ การมีกระสุนให้เพียงพอรองรับน่าจะเป็นเรื่องที่ดีกว่า เพราะยังความเสี่ยงที่ต้องระวัง
“ในสถานการณ์นี้ การมีกระสุนทางการคลัง คือ จัดงบขาดดุล 3.5 แสนล้านบาท พอเหมาะกับเศรษฐกิจ และการมีกระสุนทางการเงิน คือ ดอกเบี้ยระดับ 3.5% หากมีผลกระทบต่อเศรษฐกิจเรายังมีกระสุน ที่จะใช้ในยามจำเป็นที่จะต้องกระตุ้นเศรษฐกิจใช้ได้อีก จากการติดตามตัวเลขล่าสุดยังพบว่ามีแรงกดดันเงินเฟ้ออยู่ และขณะเดียวกันก็ห่วงความเสี่ยงทางเศรษฐกิจด้วย เพราะปัญหาในต่างประเทศในขณะนี้อาจกลายเป็นความเสี่ยงได้ “ นายประสารกล่าว
นายประสาร กล่าวว่า เท่าที่ติดตามดูมอว่าปัญหาเศรษฐกิจในต่างประเทศไม่น่าจะเป็นภาวะเศรษฐกิจถดถอยซ้ำซ้อน(Double-Dip Recession) แต่น่าจะเป็นการซึมมากกว่า ซึ่งต้องติดตามดูว่าภาวะเหล่านี้จะส่งผลกระทบต่อเศรษฐกิจไทยอย่างไร การชั่งระหว่างความเสี่ยงเงินเฟ้อและความเสี่ยงเศรษฐกิจชะลอถือเป็นโจทย์ที่คณะกรรมการนโยบายการเงิน(กนง.)ต้องพิจารณาให้เหมาะสม ในการพิจารณาดอกเบี้ยว่าควรจะชะลอหรือไม่ในการประชุมครั้งต่อไป ต้องติดตามข้อมูลให้ใกล้ชิด